# Уведомление за стартиране на производство по издаване на заповед на министъра на земеделието, храните и горите за определяне на водни обекти за зарибяване по чл. 22а, ал. 5 от Закона за рибарството и аквакултурите

На основание чл. 66 и следващите от Административнопроцесуалния кодекс Ви уведомявам за стартирането на производство по издаване на общ административен акт (заповед) на министъра на земеделието, храните и горите за определяне на обектите за зарибяване по чл. 22a, ал. 5 от Закона за рибарството и аквакултурите.

Целта на предложението е да бъдат определени водни обекти, в които лицата разпространяващи билети за любителски риболов могат да извършват зарибявания.

Уведомявам Ви, че може да участвате в производството като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следните електронни адреси: [office@iara.government.bg](mailto:ISimeonov@mzh.government.bg)

lav4e**РЕПУБЛИКА БЪЛГАРИЯ**

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

Изпълнителна агенция по рибарство и аквакултури

**ОДОБРИЛ:**

**Г-ЖА ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДО:**

**Г-ЖА ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ЧРЕЗ:**

**Д-Р ЛОЗАНА ВАСИЛЕВА**

**ЗАМЕСТНИК-МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДОКЛАД**

oт

доц. д-р Галин Николов – изпълнителен директор на Изпълнителна агенция по рибарство и аквакултури

**Относно**: Предложение за определяне на обекти по чл. 3, ал. 1, т. 1 и 2 от Закона за рибарството и аквакултурите /ЗРА/, определени за любителски риболов, за зарибяване съгласно чл. 22а, ал. 5 от ЗРА

**УВАЖАЕМА ГОСПОЖО МИНИСТЪР,**

Съгласно чл. 22а, ал. 1 от ЗРА билетите за любителски риболов се отпечатват от Изпълнителна агенция по рибарство и аквакултури /ИАРА/ и се разпространяват чрез териториалните и́ звена, държавните горски стопанства, държавните ловни стопанства, организациите по чл. 11 и други лица при условия и по ред, определени с наредба на министъра на земеделието, храните и горите. В ал. 4 от същия член е установено, че лицата, които разпространяват билети за любителски риболов, превеждат на ИАРА 80 на сто от стойността на билета при условия и по ред, определени в наредбата по чл. 22, ал. 1 от ЗРА. В разпоредбата на чл. 22а, ал. 5 от същия закон е посочено, че лицата по чл. 22а, ал. 4 разходват ежегодно не по-малко от пет на сто от стойността на продадените от тях през предходната година билети за любителски риболов за зарибяване на обектите по чл. 3, ал. 1, т. 1 и 2 от ЗРА определени за любителски риболов. За извършеното зарибяване се съставя протокол по реда на наредбата по чл. 15, ал. 1 от ЗРА.

Зарибяването има своите положителни аспекти, които ще окажат благоприятно въздействие върху състоянието на рибните популации. Извършването на редица зарибителни мероприятия, каквито рядко са осъществявани в последните години, поради липса на средства, ще повиши рибните ресурси във вътрешните водоеми. От друга страна ще се засили интереса на родните любители-риболовци към осъществяване на любителски риболов, което ще спомогне за изграждането на един доста по-атрактивен сектор.

Съгласно чл. 15, ал. 1 от ЗРА министърът на земеделието, храните и горите и министърът на околната среда и водите определят с наредба ползването на язовирите - държавна собственост, само за любителски риболов или само за аквакултури. В тази връзка е издадена Наредба № 37 от 10 ноември 2008 г. за ползването на язовирите - държавна собственост, в рибностопанско отношение и правилата за извършване на стопански, любителски риболов и аквакултури в обектите - държавна собственост по чл. 3, ал. 1 от Закона за рибарството и аквакултурите (Наредба № 37 от 2008). В параграф 1, т. 5 от Допълнителните разпоредби на Наредба № 37 от 2008, е установено, че зарибяването е съвкупност от дейности за разселване на риба и други водни организми в естествени и изкуствени водни обекти. Също така в Наредба № 37 от 2008 е определено, че извършването на разселване на риба и/или други водни организми в рибностопанските обекти по чл. 3, ал. 1, т. 1 и 2 ЗРА се удостоверява с протокол за зарибяване по образец съгласно приложение № 3 от същата наредба. Реда за съставяне на протокол за зарибяване е уреден в глава четвърта от гореспоменатата наредба.

Съгласно чл. 22а, ал. 6 от ЗРА, обектите по чл. 3, ал. 1, т. 1 и 2 от ЗРА, определени за любителски риболов, в които се извършва зарибяване по чл. 22а, ал. 5 от ЗРА се определят ежегодно със заповед на министърът на земеделието, храните и горите, по предложение на изпълнителния директор на ИАРА. В тази връзка са получени предложения от началниците на отдели „Рибарство и контрол“ към ИАРА, за различни водни обекти на територията на страната, които да бъдат включени в проекта на заповед за извършване на зарибяване по чл. 22а, ал. 5 от ЗРА.

**УВАЖАЕМА ГОСПОЖО МИНИСТЪР,**

С оглед на гореизложеното моля за Вашето съдействие за стартиране на производство по издаване на общ административен акт – заповед, за определяне на обекти по чл. 3, ал. 1, т. 1 и 2 от ЗРА, определени за любителски риболов, за извършване на зарибяване съгласно чл. 22а, ал. 5 от ЗРА през 2020 година. В тази връзка бих желал да представя на Вашето внимание за одобряване доклад, относно проекта на Заповед. Проекта следва да бъде публикуван на електронната страница на Министерство на земеделието, храните и горите и ИАРА за осигуряване на възможност на заинтересованите страни да се запознаят с проекта и да участват в производството по издаване на акта.

**Приложение:** Съгласно текста.

**С УВАЖЕНИЕ,**

**ДОЦ. Д-Р ГАЛИН НИКОЛОВ**

**ИЗПЪЛНИТЕЛЕН ДИРЕКТОР**

** ПРОЕКТ**

РЕПУБЛИКА БЪЛГАРИЯ

Министър на земеделието, храните и горите

**З А П О В Е Д**

**№ РД ............................**

**гр. София,................2020 г.**

На основание чл. 22а, ал. 6 от Закона за рибарството и аквакултурите /ЗРА/и във връзка с одобрен доклад с рег. № …………………../………………… на доц. д-р Галин Николов - изпълнителен директор на Изпълнителна агенция по рибарство и аквакултури /ИАРА/.

**Н А Р Е Ж Д А М:**

**І**. Определям водни обекти за извършване на зарибяване съгласно чл. 22а, ал. 5 от ЗРА през 2020 година, както следва:

**1. На територията на област Благоевград:**

* Баластриерни водоеми „Бистрака“
* водоем „Лешко“
* язовир Бели брег
* язовир Добротино I и II
* разливите между I-ви, II-ри и III-ти бараж на река Струма
* река Кривия улук
* река Славовска /Чакалица/
* река Туповишка
* река Крива река
* река Канина
* река Десилица
* река Перлеш
* река Безбог
* река Стружка
* река Еловица
* река Перивол
* река Черна Места

**2. На територията на област Бургас:**

* язовир Порой
* язовир Мандра
* езеро Вая
* река Велека

**3. На територията на област Варна:**

* язовир Цонево

**4. На територията на област Велико Търново:**

* стари речни корита на р. Янтра - землище на с. Раданово, община Полски Тръмбеш; землище на гр. Полски Тръмбеш; землище на с. Петко Каравелово, община Полски Тръмбеш; землище на с. Куцина, община Полски Тръмбеш; землище на с. Крушето,община Горна Оряховица; землище на с. Драганово, община Горна Оряховица; землище на с. Върбица, община Горна Оряховица;
* стари речни корита на р. Росица - землище на с Крушето, община Полски Тръмбеш; землище на с. Михалци, община Павликени; землище на гр. Бяла Черква, община Павликени;
* язовир Йовковци
* язовир Александър Стамболийски

**5. На територията на област Видин:**

* язовир Рабиша

**6. На територията на област Враца:**

* язовир Мраморчица
* река Ботуня
* река Искър
* река Огоста
* река Скът

**7. На територията на област Габрово:**

* язовир Александър Стамболийски
* язовир Рачевци

**8. На територията на област Добрич:**

* езеро Дуранкулак
* езеро Шабла

**9. На територията на област Кърджали:**

* язовир Студен кладенец
* река Върбица

**10. На територията на област Кюстендил:**

* язовир Дренов дол
* язовир Дяково
* река Рилска
* река Драговищица

**11. На територията на област Ловеч:**

* язовир Горен Каменец
* старо речно корито на река Осъм, местност „Бибора“
* язовир Долно селище
* язовир Дъбравата
* язовир Ледево
* река Черни Вит – от ВЕЦ „Черни Вит“ до вливането ѝ с река „Бели Вит“

**12. На територията на област Монтана:**

* язовир Огоста
* река Огоста

**13. На територията на област Пазарджик:**

* река Стара река
* река Фотинска
* река Розовска
* река Бяла
* река Карлъшка
* река Луда Яна – Стрелча
* река Чепинска
* река Абланица
* река Дорковска /Мътница/
* река Тополница
* язовир Батак

**14. На територията на област Перник:**

* река Ерма и нейните притоци
* река Треклянска /Раянска/

**15. На територията на област Плевен:**

* язовир Телиш
* язовир Кайлъка
* река Искър
* река Вит
* река Осъм

**16. На територията на област Пловдив:**

* язовир Пясъчник
* язовир Домлян
* язовир Въча
* река Марица
* река Чая
* река Въча

**17. На територията на област Разград:**

* язовир Бели Лом
* язовир Бисерци
* язовир Подайва

**18. На територията на област Русе:**

* река Лом
* река Янтра
* река Дунав

**19. На територията на област Силистра:**

* река Дунав – от р. км 375 до р. км 409
* река Дунав – от р. км 410 до р. км 435
* Блатото – с. Малък Преславец (Несчесънца, Малопреславско блато)

**20. На територията на област Сливен:**

* язовир Жребчево
* река Тунджа
* баластриери до река Тунджа – баластриера Сливенска дупка, баластриера с. Самуилово, баластриера с. Крушаре

**21. На територията на област Смолян:**

* язовир Доспат
* язовир Цанков камък
* язовир Въча
* река Арда

**22. На територията на област София:**

* язовир Искър
* язовир Бебреш

**23. На територията на област Стара Загора:**

* язовир Жребчево
* язовир Копринка
* язовир Ковачево
* река Марица
* река Тунджа – баластриери
* река Кадемлийска /горно течение/
* река Лазова

**24. На територията на област Търговище:**

* язовир Ястребино
* язовир Съединение
* язовир Царевци

**25. На територията на област Хасково:**

* язовир Тракиец

**26. На територията на област Шумен:**

* язовир Тича
* река Голяма Камчия

**27. На територията на област Ямбол:**

* река Тунджа – градска част Ямбол, старо речно корито
* баластриерни водоеми „Долен герен“ гр. Елхово

**II.** За извършеното зарибяване (разселване на риба и/или други водни организми), в рибностопанските обекти по чл. 3, ал. 1, т. 1 и 2 от ЗРА се съставя протокол за зарибяване по образец съгласно приложение № 3 от Наредба № 37 от 10 ноември 2008 г. за ползването на язовирите - държавна собственост, в рибностопанско отношение и правилата за извършване на стопански, любителски риболов и аквакултури в обектите - държавна собственост по чл. 3, ал. 1 от Закона за рибарството и аквакултурите, като се спазват следните изисквания:

1. Протоколът се съставя от комисия, чийто състав се определя от ръководителя на териториалното звено на ИАРА, на чиято територия се намира обектът. В комисията задължително се включват: инспектор от териториалното звено на ИАРА, ветеринарен лекар - служител на Българската агенция по безопасност на храните, представител на собственика на обекта, представител на ползвателя на обекта в случай че има такива. При разселване на риба и/или други водни организми в рибностопанските обекти по чл. 3, ал. 1, т. 1 от ЗРА в комисията се включват и представители на регионалните инспекции по околна среда и води и териториалните поделения на Изпълнителната агенция по горите.
2. Лицата, които ще извършват зарибяване, уведомяват ръководителя на съответното териториално звено на ИАРА не по-късно от три дни преди датата, определена за зарибяването.
3. Разселването на риба и/или други водни организми се извършва в присъствието на комисията по т. 1, а заверяването на протокола се извършва от ръководителя на съответното териториално звено на ИАРА.
4. Разселените количества се описват по вид, възраст, средно единично тегло, количество и общо тегло.
5. Към протокола за зарибяване задължително се прилага ветеринарномедицинско свидетелство, удостоверяващо здравословното състояние на зарибителния материал. Когато зарибяването е с есетрови риби, се изисква и генетичен сертификат.
6. Протоколът се съставя в 3 екземпляра: един за ползвателя на обекта, един за собственика на обекта и един за ИАРА. На останалите членове на комисията се предоставя копие от протокола.

**III.** Правила относно осъществяване на процеса по разселване на риба и други водни организми.

1. Зарибителният материал, който ще се използва, трябва да е с произход от региона, в който ще се зарибява. Зарибяванията на водоемите в даден район на басейново управление (Дунавски, Черноморски, Източнобеломорски или Западнобеломорски) да се извършва по възможност със зарибителен материал с произход от рибовъдни стопанства, намиращи се на територията на съответният район за басейново управление;
2. Хайверът, от който е получен зарибителния материал, да бъде с местен произход.
3. При зарибяване на пъстървовата и пъстървово-мряновата зона на реките, да се разселва само речна (балканска) пъстърва.
4. В стоящите води (язовири и езера) основно да се зарибява с традиционните ценни видове: шаранови (шаран, лин), растителноядни (бял толстолоб, пъстър толстолоб, бял амур) и хищни видове (сом, бяла риба).
5. При избор на обект за зарибяване с приоритет да бъдат язовирите публична държавна собственост, както и определените съгласно чл. 32, ал. 4 от ЗРА водни обекти, в които любителският риболов е разрешен в периода на размножаване на рибите и другите водни организми.

Заповедта подлежи на обжалване по реда на Административнопроцесуалния кодекс в 14-дневен срок от съобщаването и́.

Заповедта да се публикува на електронните страници на Министерството на земеделието, храните и горите и ИАРА.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ:**

**ДЕСИСЛАВА ТАНЕВА**